Għall-baġit ta' terminu twil li jmiss tal-UE għall-perjodu 2021-2027, il-Kummissjoni qed tipproponi li talloka EUR 16-il biljun biex tgħin lill-UE żżomm ir-rwol tagħha ta' tmexxija fl-ispazju, u biex tgħinha tkompli timxi 'l quddiem f'dan ir-rwol. It-teknoloġija, id-data u s-servizzi spazjali saru indispensabbli fil-ħajja ta' kuljum taċ-ċittadini Ewropej, u għandhom rwol essenzjali fil-ksib tal-interessi strateġiċi tal-Ewropa. L-industrija spazjali Ewropea hija fost l-aktar kompetittivi, iżda bis-saħħa ta' investimenti kbar, l-UE għandha vantaġġ qawwi fl-attivitajiet spazjali. Madankollu, hemm ħafna sfidi u atturi ġodda fid-dinja kollha. Il-Programm Spazjali l-ġdid tal-UE se jinvesti aktar f'attivitajiet spazjali, u se jadatta għal ħtiġijiet u għal teknoloġiji ġodda filwaqt li se jsaħħaħ l-aċċess awtonomu tal-Ewropa għall-ispazju. Il-Viċi President tal-Kummissjoni Maroš Šefčovič stqarr: “l-investiment tal-UE fil-qasam spazjali diġà wassal riżultati eċċellenti għall-benefiċċju taċ-ċittadini u tan-negozji Ewropej. Aktar minn 10 % tal-PDG tal-UE diġà jiddependi fuq is-servizzi spazjali, filwaqt li l-investimenti kbar li għamlet l-UE ppermettew li jsir progress li l-ebda Stat Membru ma seta' jikseb waħdu. Iżda jeħtieġ li ntejbu t-tattika li qed nużaw. Id-data spazjali tista' tgħin lill-industriji tagħna jiksbu post fuq quddiem nett fl-Internet tal-Oġġetti u fis-sewqan awtomatizzat, u tgħinna wkoll nimmonitorjaw l-emissjonijiet tal-gassijiet b'effett ta' serra b'mod aktar akkurat biex b'hekk l-azzjoni klimatika tagħna ssir aktar effettiva milli qatt kienet.” Elżbieta Bieńkowska, il-Kummissarju għas-Suq Intern, l-Industrija, l-Imprenditorija u l-SMEs, stqarret: “L-ispazju jfisser ħafna għall-Ewropa. “L-attivitajiet spazjali tal-UE għandhom valur notevoli għas-soċjetà, għall-ekonomija u għas-sigurtà tagħna. Il-pjan direzzjonali tagħna huwa ċar: inżommu u ntejbu l-infrastruttura eżistenti għal Galileo u għal Copernicus, inżidu l-użu tad-data spazjali, inrawmu “Spazju Ġdid” Ewropew ta' negozji ġodda innovattivi, u nżidu s-sigurtà taċ-ċittadini Ewropej. Illum qed insarrfu l-ambizzjoni u l-viżjoni tagħna fi programm konkret sabiex l-Ewropa tkun tista' tibqa' mexxej globali fil-qasam spazjali, filwaqt li tkun mgħammra aħjar biex twieġeb għall-bidliet radikali li qed iseħħu fis-settur spazjali.” Il-proposta tal-Kummissjoni se tiġbor l-attivitajiet spazjali kollha eżistenti u ġodda taħt il-kappa ta' programm uniku. Il-programm spazjali l-ġdid se jżomm l-infrastruttura u s-servizzi eżistenti, u se jintroduċi għadd ta' karatteristiki ġodda: It-trawwim ta' industrija spazjali b'saħħitha u innovattiva: Il-programm spazjali l-ġdid se jtejjeb l-aċċess għall-finanzjament ta' riskju għan-negozji ġodda spazjali. Fl-istess ħin, il-Kummissjoni se tesplora l-ħolqien ta' strument apposta ta' ekwità permezz tal-programm InvestEU. Il-programm spazjali l-ġdid se joħloq sħubijiet għall-innovazzjoni sabiex jiġu żviluppati u jinxtraw prodotti u servizzi innovattivi; se jiffaċilita l-aċċess għall-faċilitajiet tal-ittestjar u tal-ipproċessar għan-negozji ġodda; u se jmexxi 'l quddiem iċ-ċertifikazzjoni u l-istandardizzazzjoni. Il-programm se jiġi implimentat flimkien ma' Horizon Europe, biex tiġi żgurata l-kollaborazzjoni bejn ir-riċerka spazjali u l-azzjonijiet ta' innovazzjoni; Iż-żamma tal-aċċess awtonomu, affidabbli u kosteffettiv tal-UE għall-ispazju: L-awtonomija strateġika tal-Ewropa hija importanti b'mod partikolari f'dak li jirrigwarda l-infrastruttura, it-teknoloġija, is-sigurtà u d-difiża kritiċi. Peress li l-UE hija l-akbar klijent istituzzjonali, il-Kummissjoni se taggrega flimkien id-domanda tal-UE għas-servizzi tal-illanċjar, se tipprovdi investiment u se tappoġġa l-użu ta' teknoloġiji innovattivi bħal lanċjaturi li jistgħu jerġgħu jintużaw, filwaqt li tikkontribwixxi għall-adattament tal-infrastruttura meħtieġa tal-art. Sistema unifikata u ssimplifikata ta' governanza: L-UE se tiżgura li ż-żieda fl-investiment finanzjarju tiġi appoġġata minn proċess effiċjenti ta' teħid ta' deċiżjonijiet, sabiex l-attivitajiet spazjali tal-UE jiġu implimentati fil-ħin u fil-limiti tal-baġit. Il-Kummissjoni se tkompli tkun responsabbli għall-ġestjoni ġenerali tal-programm. Billi għandha għarfien espert liema bħalu fil-qasam tagħha, l-Aġenzija Spazjali Ewropea (ESA) se tibqa' sħab ewlieni fl-implimentazzjoni teknika u operazzjonali tal-programm spazjali tal-UE. L-Aġenzija tal-GNSS Ewropea, li se tingħata l-isem ġdid l-“Aġenzija tal-Unjoni Ewropea għall-Programm Spazjali”, se tkun qed tappoġġa dejjem aktar l-esplojtazzjoni u l-użu mis-suq tal-attivitajiet spazjali tal-UE, u se taqdi rwol ikbar fl-iżgurar tas-sigurtà tal-komponenti kollha tal-programm. Il-Kummissjoni qed tipproponi li talloka l-baġit ta' EUR 16-il biljun għall-perjodu 2021-2027 kif ġej: EUR 9.7 biljun għal Galileo u għal EGNOS, is-sistemi globali u reġjonali tal-UE ta' navigazzjoni bis-satellita: Dan se jiffinanzja investiment sostnut fl-operazzjonijiet u fl-infrastruttura sabiex titlesta u tinżamm il-kostellazzjoni, jiġi żviluppat sinjal ta' preċiżjoni mtejba u jiġi appoġġat l-użu mis-suq tas-servizzi ta' navigazzjoni bis-satellita għall-benefiċċju ta' karozzi awtonomi u konnessi, għall-Internet tal-Oġġetti, għall-ismartphones u għall-ġestjoni tat-traffiku; EUR 5.8 biljun għal Copernicus, il-programm tal-UE ta' osservazzjoni tad-dinja: Dan se jżomm l-awtonomija u l-pożizzjoni ta' tmexxija tal-UE fil-monitoraġġ ambjentali ta' kwalità għolja, fil-ġestjoni tal-emerġenzi u fl-għoti ta' appoġġ għas-sigurtà tal-fruntieri u għas-sigurtà marittima. Il-missjonijiet ta' Copernicus il-ġodda, bħal pereżempju l-monitoraġġ tas-CO2, se jippermettu lill-UE jkollha rwol mexxej fil-qasam teknoloġiku fil-ġlieda kontra t-tibdil fil-klima, b'konformità mal-impenji li ttieħdu bħala parti mill-Ftehim ta' Pariġi dwar il-Klima. Is-Servizzi ta' Aċċess għad-Data u għall-Informazzjoni ta' Copernicus (DIAS) se jagħmluha aktar faċli għall-SMEs u għan-negozji ġodda li jisfruttaw id-data ta' Copernicus u jiżviluppaw applikazzjonijiet innovattivi; EUR 500 miljun għall-iżvilupp ta' komponenti ġodda tas-sigurtà: Il-programm spazjali l-ġdid se jtejjeb il-prestazzjoni u l-awtonomija tal-Għarfien tas-Sitwazzjoni fl-Ispazju (SSA), li jgħin biex jiġu evitati kolliżjonijiet fl-ispazju u biex jiġi mmonitorjat id-dħul lura fid-dinja ta' oġġetti spazjali. Se jindirizza wkoll perikli spazjali marbuta ma' attivitajiet solari u ma' kometi jew ma' asterojdi li jheddu l-infrastrutturi kritiċi. Inizjattiva ġdida ta' Komunikazzjoni Governattiva bis-Satellita (GOVSATCOM) se tipprovdi lill-Istati Membri b'aċċess affidabbli, sigur u kosteffettiv għal komunikazzjoni sigura bis-satellita u se tipprovdi appoġġ għall-protezzjoni tal-fruntieri mill-pulizija, għall-komunitajiet diplomatiċi, jew għall-protezzjoni ċivili u għal interventi umanitarji. Il-passi li jmiss Hemm bżonn jintlaħaq ftehim mingħajr dewmien dwar il-baġit tal-UE fuq perjodu twil kumplessiv u fuq il-proposti settorjali tiegħu sabiex jiġi żgurat li l-fondi tal-UE jibdew jiksbu r-riżultati malajr kemm jista' jkun. Dewmien simili għal dak li seħħ fil-bidu tal-perjodu baġitarju attwali 2014-2020 iwassal għal sitwazzjoni fejn l-investimenti fl-attivitajiet spazjali tal-UE – Galileo, EGNOS u Copernicus – jitqiegħdu f'riskju, bir-riżultat li jinħoloq ittardjar fis-servizzi l-ġodda. L-investimenti fi programmi spazjali huma mifruxa fuq għexieren ta' snin, u jinvolvu riskji kbar. Dawn jeħtieġu li d-deċiżjonijiet ta' ġestjoni tal-programm jiġu ppjanati ħafna minn qabel. Ftehim fl-2019 dwar il-baġit fit-tul li jmiss kieku jipprevedi tranżizzjoni bla xkiel bejn il-baġit fit-tul attwali (2014-2020) u dak ġdid u jkun jiżgura prevedibbiltà u kontinwità fl-attivitajiet spazjali għall-benefiċċju ta' kulħadd. Sfond It-teknoloġija, id-data u s-servizzi spazjali saru indispensabbli fil-ħajja ta' kuljum taċ-ċittadini Ewropej, u jaqdu rwol essenzjali fiż-żamma ta' ħafna interessi strateġiċi. Permezz ta' investimenti kbar li saru mill-UE, inkiseb progress li l-ebda Stat Membru ma seta' jikseb waħdu. Il-proposta tal-lum tibni fuq l-Istrateġija Spazjali għall-Ewropa ta' Ottubru 2016 u fuq l-Istrateġija dwar il-Politika Industrijali, li ġiet ippreżentata mill-President Juncker fid-diskors tiegħu dwar l-Istat tal-Unjoni fl-2017. It-tnejn li huma joffru viżjoni strateġika għal industrija intelliġenti, innovattiva u sostenibbli b'rispons għall-kompetizzjoni globali li qed tkompli tikber maż-żmien, u għall-bidliet teknoloġiċi kbar tal-lum. Il-proposta għandha l-għan li tiżgura li l-UE tibqa' mexxej globali fil-qasam spazjali. Din se tiżgura l-kontinwità tal-investiment fl-attivitajiet spazjali tal-UE, se tħeġġeġ il-progress xjentifiku u tekniku, u se toffri sostenn għall-kompetittività u għall-kapaċità ta' innovazzjoni tal-industrija spazjali Ewropea, b'mod partikolari l-impriżi żgħar u ta' daqs medju, in-negozji ġodda u n-negozji innovattivi. Se tipprovdi wkoll appoġġ għal azzjoni tal-UE f'oqsma bħall-computing ta' prestazzjoni għolja, it-tibdil fil-klima jew is-sigurtà. Aktar informazzjoni Il-Programm Spazjali l-ġdid tal-UE: Mistoqsijiet u Tweġibiet Testi ġuridiċi u skedi informattivi: Proposta għal Regolament Valutazzjoni tal-impatt Sommarju eżekuttiv Skeda informattiva: il-politika u l-attivitajiet spazjali mill-2020 'il quddiem Strateġija Spazjali għall-Ewropa Iktar informazzjoni fuq il-baġit tal-UE għall-futur tista' tinstab hawn